Nadin Ministoci: Buhari ya sabawa kundin tsarin mulki kasa - Lauya ▷ Legit.ng
Nadin Ministoci: Buhari ya sabawa kundin tsarin mulki kasa - Lauya
2 months ago 35 views by Ishaq Ismail
Mazauna kuma 'yan asalin babban birnin kasar nan na tarayya, sun nemi babbar kotun kasa dake garin Abuja da ta dakatar da rantsar da zababbun ministocin shugaban kasa Muhammadu Buhari.
Biyo bayan nadin ministoci 43 tare da tantance su da majalisar dattawa ta yi a watan Yuli, shugaban kasa Buhari ya kayyade ranar 21 ga watan Agusta a matsayin ranar rantsar da su tare da ratayawa kowanensu makamar aiki ta ma'aikatun gwamnati da za su jagoranta.
Sai dai cikin wani korafi a madadin mazauna garin Abuja da wani lauya Musa Baba Panya ya gabatar gaban kotun a ranar Alhamis, ya nemi da a haramtawa shugaban kasa Buhari rantsar da ministocinsa a sanadiyar rashin zaben minista ko da guda daya dan asalin garin Abuja.
Lauyan ya ce shugaban kasa Buhari ya sabawa hukuncin da babbar kotun daukaka kara ta zartar a watan Janairun 2018 wadda ta tilasta masa zabar minista dan asalin garin Abuja.
Panya ya ce a sanadiyar yiwa kundin tsarin mulkin kasa karen tsaye har karo biyu tare da sabawa alkawali na nauyin shugabancin kasar nan, shugaba Buhari bai cancanci ci gaba da riko da akalar jagorancin kasar ba.
KARANTA KUMA: Ganduje ya rabawa Alhazan Kano naira dubu biyar-biyar
Ya kuma nemi kotun da ta tursasawa Buhari biyan diyyar naira miliyan 500 sakamakon sabawa kundin tsarin mulkin kasa da kuma biyan naira miliyan 10 a matsayin kudin shigar da korafi gaban da rataya a wuyan shugaban kasa da kuma lauyan kolu na Najeriya.
Alkali da ya jagoranci zaman kotun, mai shari'a Taiwo Taiwo, ya sanya ranar Litinin ta mako mai zuwa domin fara sauraron korafin da kuma zartar da hukunci.
Muhammadu Buhari Latest NewsHausa NewsAbuja Latest NewsAbun Mamaki
Sabuwar dokar Buhari a kan kayan abinci za ta kara jefa Najeriya cikin tsananin yunwa - PDP